CELEX: 32016R1851
Language: sl
Date: 2016-06-14 00:00:00
Title: Delegirana uredba Komisije (EU) 2016/1851 z dne 14. junija 2016 o sprejetju programa priložnostnih modulov, ki zajema leta 2019, 2020 in 2021, za vzorčno raziskavo delovne sile v skladu z Uredbo Sveta (ES) št. 577/98 (Besedilo velja za EGP)

20.10.2016   
            
            
               SL
            
            
               Uradni list Evropske unije
            
            
               L 284/1
            
         DELEGIRANA UREDBA KOMISIJE (EU) 2016/1851
   z dne 14. junija 2016
   o sprejetju programa priložnostnih modulov, ki zajema leta 2019, 2020 in 2021, za vzorčno raziskavo delovne sile v skladu z Uredbo Sveta (ES) št. 577/98
   (Besedilo velja za EGP)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe Sveta (ES) št. 577/98 z dne 9. marca 1998 o organizaciji vzorčne raziskave delovne sile v Skupnosti (1) in zlasti člena 7a(4) Uredbe,
   ob upoštevanju naslednjega:
   
               (1)
            
            
               V skladu z Uredbo (ES) št. 577/98 je treba opredeliti elemente programa priložnostnih modulov, ki zajema leta 2019, 2020 in 2021.
            
         
               (2)
            
            
               Obstaja potreba po celovitem in primerljivem nizu podatkov o organizaciji dela in ureditvi delovnega časa ter po podrobnejših podatkih o udeležbi na trgu dela za spremljanje napredka pri doseganju skupnih ciljev strategije Evropa 2020.
            
         
               (3)
            
            
               V okviru razprave o prožni varnosti (2) in glede na izraženo potrebo po večji prilagodljivosti podjetij in delavcev v Evropi, ključnem vprašanju iz evropske strategije zaposlovanja in smernic za zaposlovanje (3), je treba zbrati podatke z obsežno evropsko raziskavo o obsegu uporabe različnih oblik novih načinov organizacije dela, ureditve delovnega časa in izkušnjah delavcev z njimi.
            
         
               (4)
            
            
               V svojem sporočilu o strateškem okviru EU za varnost in zdravje pri delu za obdobje 2014–2020 (4) je Komisija poudarila pomen izboljšanja zbiranja statističnih podatkov o nezgodah pri delu in z delom povezanih boleznih, poklicni izpostavljenosti in z delom povezanem slabem zdravstvenem stanju. Novi priložnostni modul o nezgodah pri delu in z delom povezanih zdravstvenih težavah bi moral omogočiti primerjavo podatkov, ki jih pošiljajo države članice v okviru projekta evropska statistika nezgod pri delu, s položajem oseb na trgu dela ter zbiranje podatkov o z delom povezanih zdravstvenih težavah. Poleg tega bi moral zagotoviti informacije o poklicni izpostavljenosti dejavnikom tveganja za telesno zdravje in duševno dobro počutje.
            
         
               (5)
            
            
               V sporočilu Evropska agenda o migracijah
                   (5) je Komisija priznala potrebo po oblikovanju strukturnih ukrepov, povezanih z migracijami. Spodbujati bi bilo treba ukrepe za vključevanje migrantov, vključno s pobudami za izboljšanje jezikovnih in poklicnih znanj in spretnosti, ter olajšati priznavanje kvalifikacij in dostop do trga dela. Poleg tega je eno od ključnih področjih, ki jih obravnava Priporočilo Sveta (EU) 2015/1184 (6), osredotočeno na odpravo ovir za udeležbo na trgu dela in zmanjšanje razlik glede zaposlenosti prikrajšanih oseb, vključno z razliko med državljani Unije in državljani drugih držav. V zvezi s tem so potrebni podrobni podatki o delovnem položaju migrantov za zagotovitev zanesljive dokazne podlage za odločanje –
            
         SPREJELA NASLEDNJO UREDBO:
   Člen 1
   Sprejme se program priložnostnih modulov za vzorčno raziskavo delovne sile, ki zajema leta 2019, 2020 in 2021, kot je določen v Prilogi.
   Člen 2
   Ta uredba začne veljati dvajseti dan po objavi v Uradnem listu Evropske unije.
   
      Ta uredba je v celoti zavezujoča in se neposredno uporablja v vseh državah članicah.
      V Bruslju, 14. junija 2016
      
         
            Za Komisijo
         
         
            Predsednik
         
         Jean-Claude JUNCKER
      
   
   
      (1)  UL L 77, 14.3.1998, str. 3.
   
      (2)  Prožna varnost je celostna strategija za hkratno povečanje prožnosti in varnosti na trgu dela. Z njo se poskušajo uskladiti potrebe delodajalcev po prožni delovni sili s potrebo delavcev po varnosti – zaupanju, da ne bodo izpostavljeni dolgim obdobjem brezposelnosti.
   
      (3)  Sklep Sveta (EU) 2015/1848 z dne 5. oktobra 2015 o smernicah za politike zaposlovanja držav članic za 2015 (UL L 268, 15.10.2015, str. 28).
   
      (4)  COM(2014) 332 final z dne 6. junija 2014.
   
      (5)  COM(2015) 240 final z dne 13. maja 2015.
   
      (6)  Priporočilo Sveta (EU) 2015/1184 z dne 14. julija 2015 o širših smernicah ekonomskih politik držav članic in Evropske unije (UL L 192, 18.7.2015, str. 27).
   
      PRILOGA
      
         RAZISKAVA DELOVNE SILE
      
      
         Večletni program priložnostnih modulov od leta 2019 do leta 2021
      
      
         Organizacija dela in ureditev delovnega časa
      
      
         Obdobje opazovanja: leto 2019
      
         Podmoduli (področja, za katera je treba zagotoviti podrobnejše podatke):
      
      
                   
               
               
                  Podmodul 1: prožnost delovnega časa
                  
                     Cilj: zagotovitev podrobnejših podatkov o tem, kako se lahko delavci odločajo o svojem delovnem času in o odsotnosti z dela, ter o tem, kako pogosto se od delavcev zahteva sprememba njihovega delovnega časa.
               
            
                   
               
               
                  Podmodul 2: delovne metode
                  
                     Cilj: zbiranje informacij o časovnem pritisku, neposrednem upravljanju in avtonomiji v delovnem okolju.
               
            
                   
               
               
                  Podmodul 3: kraj dela
                  
                     Cilj: zagotovitev podrobnejših informacij o kraju dela in času, porabljenem za pot v službo, izraženem kot čas, potreben za pot od doma do službe.
               
            
         Nezgode pri delu in druge z delom povezane zdravstvene težave
      
      
         Obdobje opazovanja: leto 2020
      
         Podmoduli (področja, za katera je treba zagotoviti podrobnejše podatke):
      
      
                   
               
               
                  Podmodul 1: nezgode pri delu
                  
                     Cilj: opredelitev nezgod pri delu s posledičnimi poškodbami, njihove vrste in njihovih posledic v smislu izgubljenih delovnih dni ali invalidnosti.
               
            
                   
               
               
                  Podmodul 2: z delom povezane zdravstvene težave
                  
                     Cilj: opredelitev telesnih ali duševnih zdravstvenih težav, nastalih ali poslabšanih zaradi dela, njihove vrste in posledic v smislu izgubljenih delovnih dni ali invalidnosti.
               
            
                   
               
               
                  Podmodul 3: dejavniki tveganja za telesno zdravje in/ali duševno dobro počutje
                  
                     Cilj: analiza, ali so delavci izpostavljeni dejavnikom tveganja, ki lahko vplivajo na njihovo telesno in/ali duševno zdravje.
               
            
         Delovni položaj migrantov in njihovih neposrednih potomcev
      
      
         Obdobje opazovanja: leto 2021
      
         Podmoduli (področja, za katera je treba zagotoviti podrobnejše podatke):
      
      
                   
               
               
                  Podmodul 1: informacije o ozadju
                  
                     Cilj: zagotovitev več podrobnosti o migrantih in njihovih neposrednih potomcih (1), in sicer o izobrazbi staršev in glavnem razlogu za migracijo.
               
            
                   
               
               
                  Podmodul 2: jezikovno znanje
                  
                     Cilj: zbiranje informacij o samooceni jezikovnega znanja migrantov.
               
            
                   
               
               
                  Podmodul 3: ovire in podpora pri udeležbi na trgu dela
                  
                     Cilj: zajetje informacij o ovirah pri udeležbi na trgu dela (npr. priznavanje kvalifikacij, pridobljenih v tujini, ali ovire, povezane s tujim izvorom) in o individualnih pristopih k iskanju dela.
               
            
         (1)  Migranti so tukaj opredeljeni kot osebe, rojene v tujini, ki so lahko tudi državljani tretjih držav. Pojem neposredni potomci migrantov je treba razumeti kot drugo generacijo priseljencev, tj. kot domačine z vsaj enim od staršev, rojenim v tujini.